Birthe Rønn Hornbech (V), 2000-04-04:
Udlændingepolitikken er fortsat et emne, der påkalder sig stor folkelig interesse, og derfor har vi i Venstre i årevis formuleret, hvordan vi mener der skal føres udlændingepolitik her i Danmark.
Vi har taget diskussionen i hver eneste valgkamp, men denne vigtige diskussion hører ikke kun hjemme
i valgkampen eller i forbindelse med folkeafstemninger.
Udlændingepolitikken er ikke bare noget, der skal diskuteres ved særlige festlige lejligheder, og derfor deltager vi løbende i den folkelige debat og rådfører os derfor daglig med befolkningen.
Det er utrolig vigtigt, at det danske folk til enhver tid ved, hvad de enkelte partier står for i udlændingepolitikken.
Kun på den måde sættes vælgerne i stand til at foretage det for dem rette valg.
Det er ikke gået, som Venstre har ønsket det.
Danmark er et fuldt udbygget land og ikke et indvandrerland, og derfor skal indvandringen styres ud fra et humanitært sigte og ud fra, hvad Danmark har brug for.
Derfor ønsker vi en mere retfærdig flygtningepolitik.
Som politikken er i dag, er den asocial og uretfærdig og understøtter menneskesmuglere.
Derfor ønsker Venstre en fælles EU-flygtningepolitik, der forhindrer menneskesmuglere i at styre tilstrømningen, og jeg kan henvise til det forslag, som daværende udenrigsminister Uffe Ellemann-Jensen fremlagde i FN i 1986 på den daværende firkløverregerings vegne, og som socialdemokraten Ole Espersen og CD'eren Peter Duetoft udtalte sig positivt om i 1990.
Jeg tænker på den ordning, at flygtninge skal hjælpes så tæt på deres nærområder som muligt, og at der skal oprettes flygtningelejre i sikre områder.
Venstre ønsker derudover, at familiesammenførte og andre, der ønsker at opholde sig i Danmark, skal bidrage til den fælles husholdning.
Det skal være et krav, at de pågældende skal lære dansk og skaffe sig arbejde.
Vi ønsker i Venstre et optjeningsprincip indført for alle, der kommer til Danmark, således at sociale ydelser står i et rimeligt forhold til, hvor længe man har været i Danmark, sådan som ordningen allerede er med hensyn til folkepension.
I Venstre ønsker vi at fastholde, at modersmålet i Danmark er dansk, og at danske normer om demokrati og personlig frihed og lighed mellem kønnene skal styre dansk lovgivning.
Vi er dødhamrende trætte af de åh, så politisk korrekte, der er åh, så flove over deres egne landsmænd, og som ikke forsømmer nogen lejlighed til at korrekse danskerne.
Vi ønsker tværtimod en fri og fordomsfri debat om, hvad vi vil med Danmark, og vi vil ikke finde os i, at den udlændingepolitiske diskussion bliver gjort til et spørgsmål om de gode og de onde danskere.
Vi lever i et frit land med et gammelt folkestyre, hvor hver borgers mening skal respekteres, og så må vi også have lov at forlange af de danske borgere, at de på valgdagen vægter udlændingepolitikken så højt, at der ved næste folketingsvalg sammensættes et sådant Folketing, at udlændingepolitikken kan ændres.
Men en vejledende folkeafstemning, som Dansk Folkeparti har foreslået, ændrer jo ikke lovgivningen.
Selv om den danske befolkning skulle stemme nej til et multietnisk samfund - hvad jeg tror befolkningen vil - ændrer det ikke lovgivningen.
Det er kun Folketinget, der kan ændre lovene, og det er det, Venstre til stadighed vil koncentrere kræfterne om.
At foranstalte en vejledende folkeafstemning er at foregøgle befolkningen, at den får en indflydelse, som ikke er reel.
Man skal lade være med at bilde befolkningen ind,
Der er kun én vej frem: Befolkningen må sammensætte et andet Folketing, for kun på den måde kan vi få en anden udlændingelov. Venstre kan ikke medvirke til forslaget, og så er jeg blevet bedt om af hr. Frank Dahlgaard, der befinder sig i Jylland, at læse følgende op fra hr. Frank Dahlgaards ordførertale, som han ville have læst op, hvis han havde været her.
Han slutter af med følgende: »Jeg kan altså ikke støtte dette forslag, og jeg finder det trist, at Dansk Folkeparti ønsker at fremture i dette vigtige spørgsmål med en platumulig folkeafstemning.
Det er populisme og stemmefiskeri.«
Det var altså en hilsen fra hr. Frank Dahlgaard.